Κανονισμός (ΕΚ) αριθ. 1887/2000 της Επιτροπής

της 6ης Σεπτεμβρίου 2000

για προσωρινή έγκριση μιας νέας πρόσθετης ύλης στις ζωοτροφές

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων,(1), όπως τροποποιήθηκε τελευταία από τον κανονισμό (ΕΚ) αριθ. 1353/2000 της Επιτροπής(2), και ιδίως το άρθρο 3,

Εκτιμώντας τα ακόλουθα:

(1) Η οδηγία 70/524/ΕΟΚ προβλέπει ότι με βάση την εξέλιξη των επιστημονικών και τεχνικών γνώσεων μπορεί να επιτραπεί μια νέα πρόσθετη ύλη.

(2) Παρέχεται προσωρινή έγκριση για μια νέα πρόσθετη ύλη, εφόσον αυτή, λαμβάνοντας υπόψη τις οδηγίες χρήσης, δεν επηρεάζει δυσμενώς την υγεία των ανθρώπων ή των ζώων ή το περιβάλλον, ούτε βλάπτει τους καταναλωτές, διαφοροποιώντας τα χαρακτηριστικά του ζωικού προϊόντος, εφόσον η παρουσία της στις ζωοτροφές δύναται να ελεγχθεί και εφόσον μπορεί εύλογα να υποτεθεί, με βάση τα διαθέσιμα συμπεράσματα, ότι τηρείται ο όρος που αναφέρεται στο άρθρο 3α, στοιχείο α) της οδηγίας 70/524/ΕΟΚ, όσον αφορά την αποτελεσματικότητα.

(3) Βάσει των στοιχείων που υποβλήθηκαν στο φάκελο και εξετάστηκαν από τα κράτη μέλη, φαίνεται ότι πληρούνται οι όροι για την προσωρινή έγκριση του "κλινοπτιλόλιθου ιζηματογενούς προέλευσης" που ανήκει στην ομάδα των "συνδετικών, αντιπηκτικών και θρομβωτικών μέσων".

(4) Είναι σκόπιμο εξάλλου να ενταχθεί ο κλινοπτιλόλιθος ιζηματογενούς προέλευσης στο πρόγραμμα επιτήρησης της ενδεχόμενης παρουσίας διοξινών, το οποίο προβλέπεται για τις λοιπές ήδη εγκεκριμένες πρόσθετες ύλες που ανήκουν στην ίδια ομάδα. Ένα τέτοιο πρόγραμμα προβλέπεται όντως για τα εγκεκριμένα συνδετικά, αντιπηκτικά και αντιθρομβωτικά μέσα στον κανονισμό (ΕΚ) αριθ. 2439/1999 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 739/2000(4). Μετά τις 15 Οκτωβρίου 2000, οπότε αναμένεται να είναι διαθέσιμα τα αποτελέσματα του συνόλου του προγράμματος επιτήρησης, εφόσον δεν έχει καθοριστεί, κατά περίπτωση, ειδικό μέγιστο όριο με βάση επαρκή στοιχεία εκπηγάζοντα από το πρόγραμμα επιτήρησης σχετικά με την παρουσία διοξινών, στη νέα αυτή πρόσθετη ύλη, θα εφαρμοστεί το κατώφλι αναλυτικού προσδιορισμού της διοξίνης.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κλινοπτιλόλιθος ιζηματογενούς προέλευσης που ανήκει στην ομάδα των συνδετικών, αντιπηκτικών και αντιθρομβωτικών μέσων εγκρίνεται προσωρινά σύμφωνα με την οδηγία 70/524/ΕΟΚ ως πρόσθετη ύλη στη διατροφή των ζώων υπό τους όρους που καθορίζονται στο παράρτημα του παρόντος κανονισμού.

Η Επιτροπή θα επενεξετάσει, πριν από τις 15 Οκτωβρίου 2000, τις διατάξεις του παρόντος κανονισμού υπό το πρίσμα των αποτελεσμάτων του προγράμματος επιτήρησης σχετικά με την παρουσία διοξινών στη νέα αυτή πρόσθετη ύλη.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Σεπτεμβρίου 2000.

Για την Επιτροπή

David Byrne

Μέλος της Επιτροπής

(1) ΕΕ L 270 της 14.12.1970, σ. 1.

(2) ΕΕ L 155 της 28.6.2000, σ. 15.

(3) ΕΕ L 297 της 18.11.1999, σ. 8.

(4) ΕΕ L 87 της 8.4.2000, σ. 14.

ΠΑΡΑΡΤΗΜΑ

Συνδετικά, αντιπηκτικά και θρομβωτικά μέσα

>ΘΕΣΗ ΠΙΝΑΚΑ>